Politiet leder efter en 21-årig mand efter et voldsomt knivstikkeri. Offeret er fløjet til Rigshospitalet.

En 31-årig mand er tirsdag eftermiddag blevet stukket ned på Nykøbingvej i Sakskøbing.

Det oplyser Sydsjællands og Lolland-Falsters Politi, der fik anmeldelsen om knivstikkeriet klokken 15.46.

- Han får tre dybe stik, og i hvert fald det ene er i ryggen, fortæller vagtchef Jan Nielsen.

Offeret er fløjet med helikopter til Rigshospitalet, men vagtchefen kan ved 18-tiden ikke oplyse noget om hans tilstand.

I forbindelse med knivstikkeriet leder politiet blandt andet med hunde efter en 21-årig mand, som man mener førte kniven.

Politiet kender ikke motivet til det blodige overfald.

- Men de foreløbige undersøgelser tyder på, at der ligger noget familiært bag, siger vagtchefen.

/ritzau/